ФИНАНСОВА ОБОСНОВКА
към проект на Наредба за изменение и допълнение на Наредбата за определянето и администрирането на местните такси и цени на услуги на територията на община Созопол

Настоящата финансова обосновка е изготвена във връзка с проекта за актуализиране на част от местните такси и цените на услугите, приемането на приложенията в нова редакция само в евро и въвеждането на намалена такса за административни услуги, заявени и предоставени по електронен път.
Размерите са определени с оглед на необходимите материално-технически и административни разходи за предоставяне на услугите, разходите за труд, консумативи, управление и контрол, разходите за развитие на услугите и относимите инвестиционни разходи.
Местните такси се определят въз основа на необходимите материално-технически и административни разходи по предоставяне на услугата. Съгласно чл.8 от ЗМДТ Общинският съвет определя размера на таксите при спазване на следните принципи:
1.  възстановяване на пълните разходи на общината по предоставяне на услугата;
2.  създаване на условия за разширяване на предлаганите услуги и повишаване на тяхното качество;
3.  постигане на по-голяма справедливост при определяне и заплащане на местните  такси.
При определяне на размера на местните такси в предложения проект са взети под внимание фактори като времето, което е необходимо за проучване на представените документи, подготовка на становище, документация; служителите, които взимат участие при обработката на внесената документация – ориентировъчна часова ставка, определена въз основа на средната работна заплата; количеството консумативи, използвани в процеса на изпълнение и въобще всичко, което ЗМДТ влага в дадената в §1, т.15 от Допълнителните разпоредби легална дефиниция на понятието „пълни разходи“, а именно - включват всички разходи на общината по предоставяне на услугата, включително съответните разходи: за работни заплати и осигуровки на персонала; материални, режийни, консултантски; за управление и контрол; по събиране на таксите и други, имащи отношение към формирането на размера на таксата. Голяма част от преписките се внасят за разглеждане от експертни съвети или комисии, назначени със заповеди на кмета, в съответствие с конкретен закон. При тази организация на работа документацията преминава за обработка най малко през двама или трима служителя или през комисии, в които участват най-малко 5 или повече участника, средно по 3-4 часа за отделна преписка, което изисква допълнителен времеви и човешки ресурс, свързан с обработка на множество документация и използване на голямо количество консумативи, както и пощенски и куриерски услуги за уведомяването на съответните заинтересовани лица. За изготвянето на всеки документ се влага работно време, което отнесено към работната заплата на експерти и специалисти надхвърля определената стойност на услугата. Отделно изготвянето на всеки документ генерира разход за консумативи като хартия, тонери, ел.енергия и др. Прекомерната употреба на устройства като принтерите например води до тяхната амортизация, което налага разходи за ремонти или подмяна. При голяма част от услугите се налага извършване на проверки на място от служители, което генерира разход за гориво, както и за управление и контрол по изпълнението на услугата. Самото събиране на определените такси също е свързан с разход – от една страна за работните заплати и осигуровки на служителя /касиер/, който се занимава с приемането и обработването на сумите, така и с нужните консумативи по изготвянето на платежен документ. Също така се налага да се правят и инвестиционни разходи, свързани с обучение и повишаване квалификацията на съответните служители, които предоставят услугата, с цел по-доброто й изпълнение, както и със закупуването на специализиран софтуеър, компютърни конфигурации и др.
1. Метод за определяне на разходите
При определяне на разходите са разграничени:
1.1. Преки разходи – разходи за труд на служителите, пряко ангажирани с предоставянето на услугата, консумативи, хартия, тонер, електроенергия, гориво, пощенски и куриерски услуги и други разходи, които могат да бъдат отнесени към конкретната услуга.
1.2. Непреки разходи – разходи, които осигуряват функционирането на администрацията и не могат да бъдат отнесени пряко към една услуга, включително разходи за управление, контрол, обща издръжка и поддръжка.
1.3. Разходи за развитие – разходи за обучение, повишаване на квалификацията, софтуер, техника, усъвършенстване на обслужването и други дейности, свързани с подобряване на услугата.

2. Актуализирана базова информация за 2026 г. 
Посочените данни в приложение №2 към настоящата Финансова обосновка са от актуализираната базова информация за 2026 г. към аналитичните материали за определяне на таксите и цените на услугите.

3. Финансов ефект от актуализираните такси и цени
Актуализацията на размерите има за цел по-добро съответствие между разходите за предоставяне на услугите и постъпленията от такси и цени. Конкретният финансов ефект ще зависи от броя на извършените услуги, броя на ползвателите, вида на услугите и събираемостта.
За размерите, които не са променени по същество, не се очаква допълнителен приход, произтичащ от самото приемане на приложенията наново. В тези случаи промяната е структурна и валутна – съществуващата стойност се представя в евро съобразно официалния курс и правилата за превалутиране и закръгляване.
За услугите с увеличени размери се очаква увеличение на приходите пропорционално на броя на извършените услуги и разликата между стария и новия размер. За услугите, за които е предвидено отпадане, не се очакват приходи след влизането в сила на новата редакция.
4. Финансов ефект от 30-процентното намаление при електронни услуги
Прилагането на 30-процентното намаление ще доведе до по-нисък приход на една електронно заявена и предоставена административна услуга спрямо приходите при присъствено обслужване. Този ефект може да бъде изчислен по формулата:
[bookmark: _GoBack]Очаквано намаление на приходите = брой електронни услуги × присъствена такса × 30 на сто.
5. Финансов ефект от таксата за битови отпадъци
Докладните материали сочат, че разходите за събиране, транспортиране, третиране и депониране на отпадъци, както и за поддържане на чистотата на обществените територии, са нараснали вследствие на инфлацията, цените на горивата, електроенергията и материалите и необходимостта от поддръжка и обновяване на специализираната техника.
Предвидената диференциация по населени места, видове обекти, съдове и предполагаемо количество отпадъци има за цел да постигне по-справедливо разпределение на разходите и по-добро съответствие с принципа „замърсителят плаща“.

6. Финансови и други средства за прилагане
Не се предвижда необходимост от допълнителен постоянен човешки ресурс. Възможни са еднократни разходи за адаптиране на информационните системи, актуализиране на формулярите, платежните модули и публичните съобщения във връзка с еврото и електронното намаление.
За целта на финансовия анализ са изготвени докладни записки от ръководителите на звената, които отговарят за предоставянето на съответната услуга, придружени с приложения – технически карти, отразяващи необходимите данни за количествено определяне на горните показатели, които заедно с посочената по-горе таблица – Приложение №2  „Базова информация, необходима за изчисляване на таксите и цените на услуги“ да спомогнат за конкретното калкулиране на разходите и съответно определянето на конкретния размер на таксите. Тези приложения съдържат: вид услуга, за която се събира такса/цена, брой служители, ангажирани с предоставянето на услугата, процент от времето, което отделят за нея, брой издадени документи и обслужени лица, преките материални разходи за предоставяне на услугата – като брой листи хартия, изразходена ел.енергия, разходи за консумативи – тонери и др.; разходи за изготвяне на заснемания, оценки, разходи за гориво, специфични програмни продукти, закупени и поддържани за предоставяне на съответната услуга и др,като на базата на тези описани данни е определен и посоченият размерът на съответната такса/цена на услуга. На базата на подадената количествена информация спрямо и базовата информация за разходите от таблицата по-долу са изготвени предложените в проекта на наредбата конкретни размери.
Неразделна част от настоящата финансова обосновка са приложените съответно: 
1. Карти с необходимите данни  за калкулиране на разходите за конкретната такса /цена към Докладна записка рег. № ВД-211/03.09.2026 г. на Директор дирекция „УТИПЕ“;
2. Карти с необходимите данни  за калкулиране на разходите за конкретната такса /цена към Докладна записка рег.№ ВД-143/02.07.2026 г. и рег. № ВД-143-1/27.08.2026 г. на Началник отдел „Туризъм и стопански дейности“;
3. Финансов анализ към  Докладна записка рег.№ ВД-150/08.07.2026 г. на Началник отдел „Гражданска регистрация“;
4. Карти с необходимите данни  за калкулиране на разходите за конкретната такса /цена към Докладна записка вх. № ВД-208/02.09.2026г на Началник отдел „Местни данъци и такси“;
5. Карти с необходимите данни  за калкулиране на разходите за конкретната такса /цена  към Докладна записка рег. № ВД-214/10.09.2026 г. от Началник отдел „Управление на общинската собственост“:
6. Приложение №2 – Базова информация, необходима за изчисляване на таксите и цените на услуги. 

7. Заключение
Финансовата обосновка подкрепя приемането на проекта, доколкото предложените размери са свързани с изчислени разходи, актуализирана базова информация, докладни записки на административните звена и необходимостта от ясно и единно представяне на таксите и цените в евро. Предложените размери на таксите в Приложенията стриктно съответстват на сумарните технологични разходи за всеки отделен вид услуга, без да надвишават законовия лимит за административни разходи до 20% 

